Temeljem članka 17., stavka 1. Zakona o sustavu civilne zaštite („Narodne novine“, broj 82/15, 118/18, 31/20, 20/21), članka 48. Pravilnika o nositeljima, sadržaju i postupcima izrade planskih dokumenata u civilnoj zaštiti te načinu informiranja javnosti u postupku njihovog donošenja („Narodne novine“, broj 66/21) te članka 27. Statuta Grada Zlatara („Službeni glasnik Krapinsko-zagorske županije“, broj 36A/13, 9/18, 9/20, 17A/21), Gradsko vijeće Grada Zlatara na svojoj 10. sjednici, održanoj 07.04.2022. godine, donosi

**ANALIZU STANJA**

**sustava civilne zaštite na području Grada Zlatara za 2021. godinu**

# UVOD

Civilna zaštita je sustav organiziranja sudionika, operativnih snaga i građana za ostvarivanje zaštite i spašavanja ljudi, životinja, materijalnih i kulturnih dobara i okoliša u velikim nesrećama i katastrofama i otklanjanja posljedica terorizma i ratnih razaranja.

Grad Zlatar obavezan je organizirati poslove iz svog samoupravnog djelokruga koji se odnose na planiranje, razvoj, učinkovito funkcioniranje i financiranje sustava civilne zaštite.

Člankom 17. stavak 1. Zakona o sustavu civilne zaštite („Narodne novine“, broj 82/15, 118/18, 31/20, 20/21)(u daljnjem tekstu: *Zakon*), definirano je da predstavničko tijelo na prijedlog izvršnog tijela jedinica lokalne i područne (regionalne) samouprave u postupku donošenja proračuna razmatra i usvaja **godišnju analizu stanja** i godišnji plan razvoja sustava civilne zaštite s financijskim učincima za trogodišnje razdoblje te smjernice za organizaciju i razvoj sustava koje se razmatraju i usvajaju svake četiri godine.

Temeljem Smjernica za organizaciju i razvoj sustava civilne zaštite Grada Zlatara za razdoblje od 2020. do 2023. godine („Službeni glasnik Krapinsko-zagorske županije“, broj 9/20), u 2021. godini usvojeni su sljedeći dokumenti iz područja civilne zaštite:

* **Analiza stanja sustava civilne zaštite na području Grada Zlatara za 2020. godinu**, KLASA: 810-01/21-01/01, URBROJ: 2211/01-01-21-4, od dana 28. siječnja 2021. godine,
* **Plan razvoja sustava civilne zaštite na području Grada Zlatara za 2021. godinu**, KLASA: 810-01/21-01/01, URBROJ: 2211/01-01-21-5, od dana 28. siječnja 2021. godine,
* **Odluka o osnivanju i imenovanju načelnika, zamjenika načelnika i članova Stožera civilne zaštite Grada Zlatara**, KLASA: 810-01/21-01/03, URBROJ: 2211/01-02-21-14, od dana 14. lipnja 2021. godine,
* **Poslovnik o radu stožera civilne zaštite Grada Zlatara**, KLASA:810-01/21-01/03, URBROJ:2211/01-02-21-13, od dana 14. lipnja 2021. godine,

# VAŽNIJE SASTAVNICE SUSTAVA CIVILNE ZAŠTITE I NJIHOVO STANJE

## PROCJENA RIZIKA OD VELIKIH NESREĆA

Grad Zlatar ima usvojenu Procjenu rizika od velikih nesreća za Grad Zlatar („Službeni glasnik Krapinsko-zagorske županije“, broj 29/18, 62A/19).

Procjena rizika od velikih nesreća za Grad Zlatar izrađena je sukladno Smjernicama za izradu procjena rizika od velikih nesreća za područje Krapinsko-zagorske županije (KLASA: 810-01/16-01/10, URBROJ: 2140/01-02-17-7, od dana 13. veljače 2017. godine).

Procjene rizika od velikih nesreća za područja jedinica lokalne samouprave izrađuju se najmanje jednom u 3 godine te se njihovo usklađivanje i usvajanje mora provesti do kraja mjeseca ožujka. Sukladno tome, Grad Zlatar pristupio je usklađivanju Procjene rizika od velikih nesreća. Procjena rizika od velikih nesreća predstavlja temelj izrade planskih dokumenta u području civilne zaštite.

## PLANSKI DOKUMENTI

### Plan djelovanja civilne zaštite

Plan djelovanja je operativni dokument prvenstveno namijenjen za potrebe djelovanja Stožera civilne zaštite Grada Zlatar kao stručnog, operativnog i koordinativnog tijela za provođenjem mjera i aktivnosti civilne zaštite u velikim nesrećama. Osim toga, Plan obuhvaća način djelovanja operativnih snaga sustava civilne zaštite.

Plan djelovanja civilne zaštite Grada Zlatara je u postupku donošenja. Na temelju odredbe članka 17. stavka 3. Zakona, Plan djelovanja civilne zaštite Grada Zlatara donosi gradonačelnica Grada Zlatara.

## VOĐENJE EVIDENCIJE PRIPADNIKA OPERATIVNIH SNAGA SUSTAVA CIVILNE ZAŠTITE

Mjere i aktivnosti u sustavu civilne zaštite na području Grada Zlatara provode sljedeće operativne snage sustava civilne zaštite:

* Stožer civilne zaštite,
* Vatrogasna zajednica Grada Zlatara,
* Gradsko društvo Crvenog križa Grada Zlatara,
* HGSS – Stanica Zlatar Bistrica,
* Povjerenici civilne zaštite,
* Koordinatori na lokaciji,
* Pravne osobe u sustavu civilne zaštite,
* Udruge.

Sukladno Pravilniku o vođenju evidencija pripadnika operativnih snaga sustava civilne zaštite („Narodne novine”, broj 75/16), ustrojena je evidencija vlastitih pripadnika za operativne snage sustava civilne zaštite Grada Zlatara za:

* članove Stožera civilne zaštite,
* povjerenike i zamjenike povjerenika civilne zaštite,
* pravne osobe od interesa za sustav civilne zaštite,
* koordinatore na lokaciji.

Podaci o pripadnicima operativnih snaga sustava civilne zaštite kontinuirano se ažuriraju u planskim dokumentima Grada Zlatara.

# OPERATIVNE SNAGE SUSTAVA CIVILNE ZAŠTITE

## STOŽER CIVILNE ZAŠTITE

Stožer civilne zaštite Grada Zlatara osnovan je Odlukom gradonačelnice o osnivanju i imenovanju načelnika, zamjenika načelnika i članova Stožera civilne zaštite Grada Zlatara (KLASA: 810-01/21-01/03, URBROJ: 2211/01-02-21-14, od dana 14. lipnja 2021. godine).

Stožer civilne zaštite je stručno, operativno i koordinativno tijelo za provođenje mjera i aktivnosti civilne zaštite u velikim nesrećama i katastrofama.

Stožer civilne zaštite obavlja zadaće koje se odnose na prikupljanje i obradu informacija ranog upozoravanja o mogućnosti nastanka velike nesreće i katastrofe, razvija plan djelovanja sustava civilne zaštite na svom području, upravlja reagiranjem sustava civilne zaštite, obavlja poslove informiranja javnosti i predlaže donošenje odluke o prestanku provođenja mjera i aktivnosti u sustavu civilne zaštite.

Radom Stožera civilne zaštite Grada Zlatara rukovodi načelnik Stožera, a kada se proglasi velika nesreća, rukovođenje preuzima gradonačelnica Grada Zlatara. Način rada Stožera civilne zaštite uređen je Poslovnikom o radu stožera civilne zaštite Grada Zlatara (KLASA: 810-01/21-01/03, URBROJ: 2211/01-02-21-13, od dana 14. lipnja 2021. godine).

Mobilizacija Stožera civilne zaštite Grada Zlatara provodi se sukladno Shemi mobilizacije Stožera civilne zaštite Grada Zlatara (KLASA: 810-01/19-01/02, URBROJ: 2211/01-02-19-3, od dana 08. veljače 2019. godine).

Stožer civilne zaštite Grada Zlatara upoznat je sa *Zakonom,* podzakonskim aktima, načinom djelovanja sustava civilne zaštite, načelima sustava civilne zaštite i sl.

Stožer civilne zaštite Grada Zlatara je tijekom 2021. godine razmatrao epidemiološku situaciju na području Grada te su analizirane Odluke Stožera civilne zaštite Republike Hrvatske i preporuke Hrvatskog zavoda za javno zdravstvo.

## OPERATIVNE SNAGE VATROGASTVA

Operativne snage vatrogastva temeljna su operativna snaga sustava civilne zaštite koje djeluju u sustavu civilne zaštite u skladu s odredbama posebnih propisa kojima se uređuje područje vatrogastva.

Na području Grada Zlatara djeluje Vatrogasna zajednica Grada Zlatara u čijem su sastavu središnji DVD Zlatar, DVD Belec i DVD Donja Batina.

### DVD Zlatar

DVD Zlatar raspolaže s 24 operativnih članova (s važećim liječničkim pregledom) i 54 izvršnih (djelatnih) članova (bez važećeg liječničkog pregleda).

Za sudjelovanje u velikim nesrećama i katastrofama, DVD Zlatar raspolaže sa sljedećom materijalno-tehničkom opremom:

* navalno vozilo Mercedes Atego 1530 AF 4X4 (2.700 l vode, visokotlačna pumpa),
* navalno vozilo Mercedes 1113 (2.400 l vode),
* navalno vozilo Steyr 13S21 (3.000 l vode),
* kombi vozilo Ford Transit,
* zaštitna interventna odijela (hlače + jakna, čizme s čeličnom kapicom, rukavice, kaciga, vatrogasni opasač) – 24 kom (**Napomena**: svih 24 potrebno mijenjati zbog starosti),
* kombinezon za gašenje šumskih požara – 10 kom,
* prijenosna motorna pumpa Rosenbauer – 2 kom,
* potopna pumpa – 3 kom,
* nepropusni kombinezon s čizmama (neopren) – 5 kom
* naprtnjača za gašenje šumskih požara – 15 kom,
* agregat el. energije – 2 kom,
* penjačka užad – 2 kom,
* ljestve sastavljače aluminijske – 1 kom,
* ljestve kukače aluminijske – 1 kom,
* ljestve rastegače aluminijske – 1 kom,
* motorna pila – 2 kom,
* sjekire, lopate, pijuk (kramp),
* hidraulični razvalni alat za tehničke intervencije.

DVD Zlatar je tijekom 2021. godine provodio sljedeće aktivnosti:

* obilasci područja Grada Zlatara u svrhu provođenja mjera civilne zaštite (COVID-19),
* dežurstvo na groblju povodom dana Svih Svetih u svrhu provođenja mjera civilne zaštite (COVID-19),
* taktičke vježbe u sklopu DVD-a Zlatar i VZG Zlatar,
* osposobljavanje za zvanje “vatrogasac” u organizaciji VZG Zlatar,
* dežurstva na području Grada Zlatara za vrijeme održavanja manifestacija (COVID redari).

### DVD Belec

DVD Belec raspolaže s 27 operativnih članova (s važećim liječničkim pregledom).

Za sudjelovanje u velikim nesrećama i katastrofama, DVD Belec raspolaže sa sljedećom materijalno-tehničkom opremom:

* navalno vozilo Mercedes Benz 1113 (2.400 l vode),
* navalno vozilo Mercedes Benz 1224 (1.600 l vode),
* kombi vozilo za prijevoz vatrogasaca OPEL ZAFIRA LIFE,
* vatrogasna prikolica za prijevoz motornih pumpi PRPMP,
* motorne prijenosne pumpe – 2 kom,
* benzinski agregat za struju – 2 kom,
* leđne naprtnjače V-25 – 15 kom,
* brentače VP-15 – 3 kom,
* metlanice – 25 kom,
* motorna pila – 2 kom,
* mlaznice – 9 kom,
* razdjelnica – 4 kom,
* međumiješalica – 1 kom,
* hidrantski nastavak – 3 kom,
* mlaznice za srednje tešku pjenu – 2 kom,
* vatrogasne usisne cijevi “B” – 4 kom,
* vatrogasne tlačne cijevi “B” – 17 kom,
* vatrogasne tlačne cijevi “C” – 22 kom,
* aparat za početno gašenje požara – 16 kom,
* ljestve kukače – 1 kom,
* ljestve rastezače – 2 kom,
* izolacijski aparati sa stlačenim zrakom (2 leđna nosača, 2 maske) – 4 boce,
* zaštitno vatrogasno odijelo – 15 kom,
* zaštitna vatrogasna kaciga – 10 kom,
* zaštitna vatrogasna kaciga za šumske požare – 8 kom,
* zaštitne vatrogasne rukavice – 15 kom,
* zaštitne vatrogasne čizme – 20 kom,
* vatrogasni radni opasač tip A – 30 kom,
* ručne svjetiljke u “S” izvedbi – 3 kom,
* zaštitne potkape – 10 kom,
* baterija s nosačem za montažu na zaštitnu kacigu – 10 kom,
* palica za regulaciju prometa – 1 kom,

### DVD Donja Batina

DVD Donja Batina raspolaže s 10 operativnih članova (s važećim liječničkim pregledom) te 35 aktivnih članova društva.

Za sudjelovanje u velikim nesrećama i katastrofama, DVD Donja Batina raspolaže sa sljedećom materijalno-tehničkom opremom:

* navalno vozilo STEYR 13S23TAM 170 (2.000 l vode, visokotlačna pumpa),
* kombi vozilo Peugeot Boxer.

DVD Donja Batina je tijekom 2021. godine provodio sljedeće aktivnosti:

* taktičke vježbe u sklopu DVD-a Donja Batina i VZG Zlatar,
* osposobljavanje za zvanje „vatrogasac“ u organizaciji VZG Zlatar,
* obilasci područja djelovanja u svrhu provođenja mjera civilne zaštite (COVID-19),
* dežurstvo na groblju povodom dana Svih Svetih u svrhu provođenja mjera (COVID-19),
* predstavljanje DVD-a u OŠ.

## GRADSKO DRUŠTVO CRVENOG KRIŽA ZLATAR

Sukladno Zakonu o Hrvatskom Crvenom križu („Narodne novine“, broj 71/10), a u dijelu poslova zaštite i spašavanja, Hrvatski Crveni križ nadležan je za sljedeće poslove/javna ovlaštenja:

* organizira i vodi Službu traženja, te aktivnosti obnavljanja obiteljskih veza članova obitelji razdvojenih uslijed katastrofa, migracija i drugih situacija koje zahtijevaju humanitarno djelovanje,
* traži, prima i raspoređuje humanitarnu pomoć u izvanrednim situacijama,
* ustrojava, obučava i oprema ekipe za akcije pomoći u zemlji i inozemstvu u slučaju nesreća, sukoba, situacija nasilja itd.

GDCK Zlatar djeluje na području 9 jedinica lokalne samouprave: Grada Zlatara i općina: Budinšćina, Hrašćina, Konjščina, Lobor, Mače, Mihovljan, Novi Golubovec i Zlatar Bistrica.

GDCK Zlatar ima 11 zaposlenih osoba.

Od osnovne opreme za djelovanje u slučaju velikih nesreća i katastrofa, GDCK Zlatar posjeduje sljedeće:

* službeno vozilo (14 godina u uporabi),
* torbice prve pomoći – 40 kom,
* šator Crvenog križa (trenutno u funkciji, na posudbi u Loborgradu),
* sitni materijal i deke (u skladištu Crvenog križa).

Djelovanje GDCK Zlatar organizirano je s ciljem ublažavanja ljudskih patnji, pružanjem svih vrsta pomoći, između kojih stoji posebna zadaća u provođenju mjera civilne zaštite građana.

U svrhu ispunjavanja navedenih ciljeva, GDCK Zlatar je tijekom 2021. godine provodilo sljedeće aktivnosti:

* direktni i neposredni rad u potresom zahvaćenom području Sisačko-moslavačke županije, sabirne akcije, odlazak grupe volontera u 5 termina – Petrinja, Glina,
* organizacija i provedba akcija darivanja krvi (14 provedenih akcija),
* akcija Solidarnost na djelu – vježba volontera, sabirna akcija za slučaj potrebe (sakupljena dobra se uručuju siromašnim obiteljima za Božić),
* direktna i redovita pomoć građanima (pomoć djeci osnovnih škola, školski pribor i sportska oprema),
* rad Službe traženja (radi u okolnostima kad su sve komunikacijske mreže prekinute),
* traženja iz Domovinskog rata, spajanje obitelji razdvojenih nakon potresa u Petrinji.

## HGSS – STANICA ZLATAR BISTRICA

Operativne snage Hrvatske gorske službe spašavanja temeljna su operativna snaga sustava civilne zaštite u velikim nesrećama i katastrofama i izvršavaju obveze u sustavu civilne zaštite sukladno posebnim propisima kojima se uređuje područje njihovog djelovanja.

Hrvatska gorska služba spašavanja je dobrovoljna i neprofitna humanitarna služba javnog karaktera. Specijalizirana je za spašavanje na planinama, stijenama, speleološkim objektima i drugim nepristupačnim mjestima kada pri spašavanju treba primijeniti posebno stručno znanje i upotrijebiti opremu za spašavanje u planinama. Rad Hrvatske gorske službe spašavanja definiran je Zakonom o Hrvatskoj gorskoj službi spašavanja („Narodne novine“, broj 79/06 i 110/15).

* + 1. **Članstvo**

HGSS – Stanica Zlatar Bistrica ima ukupno 36 članova, od kojih je 14 gorskih spašavatelja (članovi osposobljeni za samostalno djelovanje), 14 spašavatelja i 8 pripravnika. Članovi Stanice specijalisti su u pojedinim područjima unutar ili izvan HGSS-a:

* + 2 liječnika,
  + 1 vodič potražnog psa (1 potražni tim),
  + 2 pripadnika s licencom ITLS-a (international trauma life support),
  + 1 pripadnik s licencom PITLS-a (pediatric international trauma life support),
  + 9 pripadnika s licencom SRT (spašavanje iz poplava i divljih voda),
  + 10 pripadnika osposobljenih za vođenje potražnih akcija,
  + 3 pripadnika osposobljena za kartografiju kod potražnih akcija,
  + 1 letač spašavatelj,
  + 2 učitelja skijanja,
  + 2 operatora bespilotne letjelice.

Kroz Projekt „Sigurna HR“ opremljen je Interventni tim od 9 pripadnika za slučaj potresa, a koji de se dodatno educirati za tu svrhu. Osim 9 pripadnika osposobljenih za intervenciju Projekt predviđa i vođu tima, kartografa i operatera bespilotne letjelice, te potražni tim sastavljen od psa i njegova vodiča.

* + 1. **Oprema**

HGSS – Stanica Zlatar Bistrica raspolaže specijalnom, atestiranom opremom za spašavanje u neurbanim područjima, te u slučaju velikih prirodnih nepogoda poput potresa ili poplava, odnosno u svim onim situacijama kada ni jedna druga služba ne može intervenirati.

**Tablica 1. Oprema: HGSS – Stanica Zlatar Bistrica**

| **R.BR.** | **OPREMA** | **BROJ KOMADA** |
| --- | --- | --- |
|  | **Vozila** |  |
|  | Terensko vozilo za akcije spašavanja | 2 |
|  | Osobno vozilo za redovnu djelatnost | 1 |
|  | Kombi vozilo za prijevoz na akcije i tečajeve | 1 |
|  | Quad | 1 |
|  | Motorne saonice | 1 |
|  | Prikolica za prijevoz quada i motornih saonica | 2 |
|  | Prikolica za prijevoz pasa | 1 |
|  | **Nosiljke za unesrećene osobe** |  |
|  | Brdska nosiljka "Mariner" za zahtjevne terene | 1 |
|  | Specijalizirana nosiljka za snjeţne uvijete "akja" | 1 |
|  | Nosiljka UT 2000 | 2 |
|  | Nosiljka UT 2000 | 1 |
|  | Rasklopna nosiljka "kliješta" | 1 |
|  | Nosiljka UT 2000 | 1 |
|  | Nosiljka za speleo spašavanje | 1 |
|  | **Medicinska oprema** |  |
|  | Duga daska za imobilizaciju | 1 |
|  | Vakuum madrac za imobilizaciju | 3 |
|  | Vakuum udlage set | 2 |
|  | Blue splint udlage set | 2 |
|  | SAM splint udlage | 5 |
|  | Kramer udlage | 10 |
|  | AED (defibrilator) | 2 |
|  | Liječnički ruksak opremljen | 1 |
|  | Ruksak prve pomoći opremljen | 1 |
|  | Torba prve pomoći opremljena | 4 |
|  | Boca s kisikom | 4 |
|  | **Oprema za spašavanje** |  |
|  | Ručni radio uređaj | 8 |
|  | Stacionarni radio uređaj | 1 |
|  | Ručni radio uređaj tetra | 10 |
|  | Stacionarni radio uređaj tetra | 2 |
|  | GPS uređaj ručni | 18 |
|  | GPS uređaj za praćenje psa | 2 |
|  | GPS uređaj za vozilo | 1 |
|  | Motorna pila | 1 |
|  | Benzinski agregat | 1 |
|  | Akumulatorska bušilica (za postavljanje sidrišta) | 2 |
|  | Komplet za speleo spašavanje | 5 |
|  | Komplet za spašavanje na vodama i poplavama | 2 |
|  | Komplet za spašavanje paraglajdera sa stabla | 2 |
|  | Turne skije s krznima za kretanje po snijegu | 5 |
|  | Dereze za kretanje po zamrznutim površinama | 4 |
|  | Puška za prebacivanje užeta | 1 |
|  | Uže 200 m | 1 |
|  | Uže 100 m | 5 |
|  | Uže 60 m | 4 |
|  | Uže 50 m | 4 |
|  | Uže pomoćno | 30 |
|  | Vitlo za uže | 1 |
|  | Spravice za tehničko spašavanje (karabineri, penjalice, spuštalice i dr.) | 100 |
|  | **Bespilotne letjelice** |  |
|  | DJI Phantom IV | 1 |
|  | DJI Mavick Dual | 1 |

Izvor: HGSS – Stanica Zlatar Bistrica

* + 1. **Akcije i intervencije**

Akcije i intervencije najvažnije su djelatnosti HGSS – Stanice Zlatar Bistrica. Osim na području Krapinsko-zagorske županije, pripadnici Stanice sudjeluju u akcijama i intervencijama na teritoriju čitave Republike Hrvatske. U 2021. godini dio pripadnika sudjelovao je u spašavanju stanovnika Petrinje i okolnih naselja nakon razornog potresa koji je krajem prošle godine pogodio to područje.

HGSS – Stanica Zlatar Bistrica tijekom 2021. godine sudjelovala je u sljedećima akcijama i intervencijama:

**Tablica 2. Akcije i intervencije: HGSS – Stanica Zlatar Bistrica**

| **R.BR.** | **DATUM** | **MJESTO** | **TIP AKCIJE** | **BROJ ČLANOVA** | **ISHOD** |
| --- | --- | --- | --- | --- | --- |
|  | 01.01.2021. | Petrinja | Potres | 3 | Svi zadaci uspješno odrađeni |
|  | 02.01.2021. | Petrinja | Potres | 3 | Svi zadaci uspješno odrađeni |
|  | 05.01.2021. | Petrinja | Potres | 3 | Svi zadaci uspješno odrađeni |
|  | 06.01.2021. | Petrinja | Potres | 3 | Svi zadaci uspješno odrađeni |
|  | 07.01.2021. | Petrinja | Potres | 3 | Svi zadaci uspješno odrađeni |
|  | 08.01.2021. | Petrinja | Potres | 3 | Svi zadaci uspješno odrađeni |
|  | 09.01.2021. | Ivanščica | Pružanje prve pomoći i transport | 2 | Osoba uspješno zbrinuta |
|  | 11.01.2021. | Petrinja | Potres | 3 | Svi zadaci uspješno odrađeni |
|  | 12.01.2021. | Petrinja | Potres | 3 | Svi zadaci uspješno odrađeni |
|  | 13.01.2021. | Petrinja | Potres | 2 | Svi zadaci uspješno odrađeni |
|  | 16.01.2021. | Petrinja | Potres | 2 | Svi zadaci uspješno odrađeni |
|  | 03.02.2021. | Petrinja | Potres | 2 | Svi zadaci uspješno odrađeni |
|  | 04.02.2021. | Petrinja | Potres | 2 | Svi zadaci uspješno odrađeni |
|  | 20.02.2021. | Petrinja | Potres | 2 | Svi zadaci uspješno odrađeni |
|  | 07.03.2021. | Paklenica | Intervencija – povećanje sigurnosti smjerova | 1 | Svi zadaci uspješno odrađeni |
|  | 12.03.2021. | Konjščina – Bočadir | Potraga u početnom stadiju | 1 | Osoba pronađena živa |
|  | 27.03.2021. | Medvednica - Lipa | Pružanje prve pomoći i transport | 1 | Osoba uspješno zbrinuta |
|  | 04. – 05. 2021. | Donja Batina | Potražna akcija | 23 | Osoba pronađena živa |
|  | 07.04.2021. | Lepa Ves | Potražna akcija | 16 | Osoba pronađena živa |
|  | 12.04.2021. | Hum na Sutli | Potražna akcija | 11 | Osoba se vratila sama po dolasku HGSS-a |
|  | 25.04.2021. | Ivanščica | Potražna akcija i transport | 2 | Osobe pronađene žive |
|  | 04.06.2021. | Kraljev Vrh | Spašavanje životinje (pas) | 6 | Životinja spašena |
|  | 20.06.2021. | Stubičke Toplice | Potražna akcija | 17 | Osoba pronađene žive |
|  | 24.07.2021. | Medvednica | Intervencija – izvlačenje vozila | 3 | Uspješno izvršena |
|  | 27.07.2021. | Stubičke Toplice | Potražna akcija | 11 | Osoba pronađena mrtva |
|  | 23.08.2021. | Kraljev Vrh | Potražna akcija | 6 | Osobe pronađene žive |
|  | 27.08.2021. | Stubičke Toplice | Spašavanje životinje (pas) | 4 | Životinja spašena |
|  | 17.09.2021. | Zlatar Bistrica | Asistencija policiji - migranti | 1 | Svi zadaci uspješno odrađeni |
|  | 27.09.2021. | Zabok | Potražna akcija | 9 | Osoba pronađena mrtva |
|  | 29.09. – 03.10. 2021 | Krapina | Potražna akcija | 20 | Osoba nije pronađena |
|  | 04.- 06. 11.2021 | Konjščina – Jertovec | Potražna akcija | 18 | Osoba pronađena živa |
| **Napomena:** Broj članova na pojedinoj akciji ovisi o tipu i zahtjevnosti same akcije | | | | | |

Izvor: HGSS – Stanica Zlatar Bistrica

* + 1. **Dežurstva**

HGSS – Stanica Zlatar Bistrica obavezna je dežurati na svim aktivnostima koje se odvijaju u prirodi, odnosno na neurbanim prostorima. Aktivnosti na kojima najčešće sudjeluje su trail, trekk i mtb utrke. Ove godine, HGSS – Stanica Zlatar Bistrica po prvi puta je dežurala na WRC Rally utrci, a član Stanice je bio koordinator dežurstva za čitavu službu. HGSS – Stanica Zlatar Bistrica je dežurala i na Croatia Rally utrci koja se odvijala na području Kumrovca i Zagorskih Sela, a za dežurstvo je angažirana zbog posebne opreme kojom Stanica raspolaže te zbog posebnih tehnika za izvlačenje unesrećenih osoba s iznimno nepristupačnih terena.

**Tablica 3. Dežurstva: HGSS – Stanica Zlatar Bistrica**

| **R.BR.** | **DATUM** | **NAZIV DEŽURSTVA** | **ORGANIZATOR** | **BROJ ČLANOVA** |
| --- | --- | --- | --- | --- |
|  | 24.04.2021. | WRC | WRC Croatia | 5 |
|  | 25.04.2021. | WRC | WRC Croatia | 12 |
|  | 13.06.2021. | Mala Erpenja trekk | Sportsko društvo "Mala Erpenja" | 6 |
|  | 20.06.2021. | 28. XCO Samobor | BBK "Šišmiš" Samobor | 4 |
|  | 10.07.2021. | Z brega na breg | Udruga "Bolji Desinić" | 7 |
|  | 01. – 08.08.2021. | SAR Divulje | HGSS | 1 |
|  | 14. – 15.08.2021. | Paklenica | HGSS | 2 |
|  | 04.09.2021. | Rally Kumrovec | AC "Delta Sport" Zagreb | 10 |
|  | 05.09.2021. | Neandertalka | KASK Krapina | 7 |
|  | 16. – 17.10.2021. | Paklenica | HGSS | 1 |
|  | 14.11.2021. | Za dušu i tiJele | TZ Marija Bistrica | 8 |

Izvor: HGSS – Stanica Zlatar Bistrica

* + 1. **Tečajevi i ispiti**

Kroz svoju višegodišnju obuku u HGSS-u, članovi Stanice prolaze kroz velik broj različitih tečajeva. Prvi tečaj koji je obavezan za svakog člana je tečaj prve pomoći u neurbanim prostorima. Nakon toga slijede 3 osnovna tečaja u službi – tečaj zimskih tehnika spašavanja, tečaj ljetnih tehnika spašavanja, tečaj speleoloških tehnika spašavanja (spašavanje u jamama i spiljama). Svaki pripadnik mora pristupiti ispitu da bi stekao naziv gorski spašavatelj (mora proći sva 3 osnovna tečaja ) ili spašavatelj (ispitu se pristupa nakon jednog osnovnog tečaja, odabranog prema afinitetima samog pripadnika službe). Uz osnovne tečajeve, pripadnicima HGSS-a na raspolaganju je velik broj specijalističkih tečajeva kroz koje se mogu dodatno specijalizirati za pojedine djelatnosti kojima se HGSS bavi. Neki od specijalističkih tečajeva su SRT (spašavanje na vodama i poplavama), tečaj za voditelja potraga, tečaj za digitalnu kartografiju (važna specijalnost za potrage), tečaj za upravljanje bespilotnim letjelicama (ima nekoliko naprednih tečajeva nakon osnovnog, a svake godine zahtjeva relicenciranje). Iznimno važna djelatnost HGSS-a je rad s potražnim psima, za što se vodič i pas (potražni tim) osposobljavaju kroz nekoliko godina.

**Tablica 4. Tečajevi: HGSS – Stanica Zlatar Bistrica**

| **R.BR.** | **VRSTA TEČAJA** | **ORGANIZATOR** | **BROJ ČLANOVA/REZULTAT** |
| --- | --- | --- | --- |
|  | Napredni tečaj za bespilotne sustave | HGSS – Odjel bespilotnih sustava | 1/uspješno završio |
|  | Tečaj prve pomoći u neurbanim područjima | HGSS – Komisija za medicinu spašavanja | 2/položili |
|  | Tečaj prve pomoći u neurbanim područjima | HGSS – Komisija za medicinu spašavanja | 2/položili |
|  | Relicenca helikopterskog sp. i ispit za letača spašavatelja | HGSS – Komisija za helikoptersko spašavanje | 1/položio |
|  | Tečaj ljetnih tehnika spašavanja | HGSS – Komisija za tehniku spašavanja i školovanje | 1/uspješno završio |
|  | Relicenca za pilote bespilotnih letjelica | HGSS – Odjel bespilotnih sustava | 1/položio |
|  | Tečaj prve pomoći u neurbanim područjima | HGSS – Komisija za medicinu spašavanja | 1/položila |
|  | Tečaj za voditelja potrage | HGSS – Komisija za potrage i lavine | 2/uspješno završili |
|  | Ispit za spašavatelje | HGSS – Komisija za tehniku spašavanja i školovanje | 3/položili |
|  | Tečaj voženja quada | HGSS – Komisija za tehniku spašavanja i školovanje | 1/uspješno završio |
|  | Tečaj speleoloških tehnika spašavanja | HGSS – Komisija za speleospašavanje | 1/uspješno završio |

Izvor: HGSS – Stanica Zlatar Bistrica

* + 1. **Vježbe**

Vježbe se održavaju redovito kroz čitavu godinu, a svrha im je održavanje visoke razine spremnosti kod pripadnika HGSS-a. Vježbe se odvijaju ili unutar Stanice (tzv. stanične vježbe), na razini HGSS-a (tzv. državne vježbe), a čak i na međunarodnoj razini kroz različite module u suradnji sa službama civilne zaštite iz čitave Europske unije. Kroz 2021. godinu pripadnici HGSS – Stanice Zlatar Bistrica sudjelovali su u velikom broju različitih vježbi. Na razini HGSS-a pripadnici Stanice sudjelovali su u vježbi spašavanja s helikopterom (1), na državnoj ljetnoj vježbi na Dinari (3), državnoj vježbi SRT (vode i poplave) (2) i državnoj vježbi speleospašavanja u jami Njemica na Biokovu (1). Održana je jedna međustanična vježba terenske vožnje u organizaciji HGSS – Stanice Samobor (3). HGSS – Stanica Zlatar Bistrica je u 2021. godini održala 2 stanične vježbe: ljetnu vježbu na Ivanščici (20) te speleološku vježbu na Ivanščici (12). U prostorijama Stanice, na umjetnoj stijeni u Donjoj Stubici, te ne pojedinim lokacijama na terenu održano je preko 50 vježbi koje su za cilj imale pripremanje kandidata za tečajeve i za ispit. Piloti bespilotnih sustava redovito kroz godinu vježbaju letenje (za relicencu im treba 30 trening sati leta. Na međunarodnoj vježbi u Tonaleu u Italiji, gdje se u suradnji sa službama iz Francuske i Poljske radilo na scenariju lavine, prema stvarnoj nesreći koja se dogodila u Rigopianu 2017. godine, sudjelovao je 1 pripadnik Stanice.

* + 1. **Ostale aktivnosti**

Uz ranije navedene aktivnosti, HGSS – Stanica Zlatar Bistrica bavi se prevencijom kroz različita predavanja i edukacije. U 2021. godini održana su 3 predavanja o HGSS-u i spašavanju u planinama u planinarskim školama koje po programu HPS organiziraju planinarska društva. U suradnji sa SŠ Bedekovčina održano je predavanje o radu HGSS-a i opremi koja se koristi pri spašavanju završnim razredima srednje medicinske škole. Pripadnici Stanice redovito sudjeluju na sastancima Stožera civilne zaštite Krapinsko-zagorske županije te općina i gradova na njezinu području. Pročelnik Stanice ujedno je i glavni tajnik HGSS-a, te redovno sudjeluje na sastancima IO-a HGSS-a, te na sjednicama Vijeća stanica. Pojedini pripadnici Stanice djeluju u nekim stručnim komisijama HGSS-a. Članica Stanice je voditeljica Odjela kartografije HGSS-a. Godišnje se održi najmanje 12 staničnih sastanka, na kojima prisustvuju svi članovi i na kojima se raspravlja o aktivnostima u kojima smo sudjelovali i dr.

## POVJERENICI CIVILNE ZAŠTITE I NJIHOVI ZAMJENICI

Odlukom o imenovanju povjerenika civilne zaštite Grada Zlatara (KLASA: 810-01/19-01/02, URBROJ: 2211/01-02-19-8, od dana 18. veljače 2019. godine), imenovani su povjerenici civilne zaštite i njihovi zamjenici za područje Grada Zlatara sukladno kriteriju 1 povjerenik i 1 zamjenik povjerenika za maksimalno 300 stanovnika.

Povjerenici civilne zaštite imaju izuzetno važnu ulogu, kako u preventivi, tako i tijekom djelovanja cjelovitog sustava civilne zaštite u velikim nesrećama. Njihove zadaće obuhvaćaju sljedeće aktivnosti:

* sudjeluju u pripremanju građana za osobnu i uzajamnu zaštitu te usklađuju provođenje mjera osobne i uzajamne zaštite,
* daju obavijesti građanima o pravodobnom poduzimanju mjera civilne zaštite te javne mobilizacije radi sudjelovanja u sustavu civilne zaštite,
* sudjeluju u organiziranju i provođenju evakuacije, sklanjanja, zbrinjavanja i drugih mjera civilne zaštite,
* organiziraju zaštitu i spašavanje pripadnika ranjivih skupina,
* provjeravaju postavljanje obavijesti o znakovima za uzbunjivanje u stambenim zgradama na području svoje nadležnosti i o propustima obavješćuju inspekciju civilne zaštite.

## KOORDINATORI NA LOKACIJI

Koordinatora na lokaciji, sukladno specifičnostima izvanrednog događaja, određuje načelnik Stožera civilne zaštite iz redova operativnih snaga sustava civilne zaštite.

Sukladno članku 26. Pravilnika o mobilizaciji, uvjetima i načinu rada operativnih snaga sustava civilne zaštite („Narodne novine“, broj 69/16), Grad Zlatar je u Planu djelovanja civilne zaštite i u suradnji s operativnim snagama sustava civile zaštite utvrdio popis potencijalnih koordinatora na lokaciji kojeg, ovisno o specifičnostima izvanrednog događaja, načelnik Stožera civilne zaštite, upućuje na lokaciju sa zadaćom koordiniranja djelovanja različitih operativnih snaga sustava civilne zaštite i komuniciranja sa Stožerom tijekom trajanja poduzimanja mjera i aktivnosti na otklanjanju posljedica izvanrednog događaja.

## PRAVNE OSOBE OD INTERESA ZA SUSTAV CIVILNE ZAŠTITE

Pravne osobe od interesa za sustav civilne zaštite na području Grada Zlatara dio su operativnih snaga sustava civilne zaštite Grada. Navedene pravne osobe sudjeluju s ljudskim snagama i materijalnim resursima u provedbi mjera i aktivnosti u sustavu civilne zaštite.

Odlukom o određivanju pravnih osoba od interesa za sustav civilne zaštite Grada Zlatara (KLASA: 810-01/19-01/02, URBROJ: 2211/01-01-20-32, od dana 04. ožujka 2020. godine), Gradsko vijeće Grada Zlatara odredilo je sljedeće pravne osobe od interesa za sustav civilne zaštite Grada Zlatara.

* Domi prijevoz d.o.o., Dragutina Domjanića 7/a, Zlatar,
* Osnovna škola „Ante Kovačića“, Vladimira Nazora 1, Zlatar,
* Osnovna škola Belec, Belec 50, Belec,
* Srednja škola Zlatar, Braće Radića 10, Zlatar.

Pravne osobe od interesa za sustav civilne zaštite Grada Zlatar raspolažu sa svim potrebnim materijalno – tehničkim sredstvima za sudjelovanje u mjerama i aktivnostima otklanjanja posljedica velikih nesreća i katastrofa te sa smještajnim kapacitetima za privremeno zbrinjavanje ugroženog stanovništva.

## UDRUGE

Udruge koje nemaju javne ovlasti, a od interesa su za sustav civilne zaštite (npr. kinološke djelatnosti, podvodne djelatnosti, radio-komunikacijske, zrakoplovne i druge tehničke djelatnosti), pričuvni su dio operativnih snaga sustava civilne zaštite koji je osposobljen za provođenje pojedinih mjera i aktivnosti sustava civilne zaštite, svojim sposobnostima nadopunjuju sposobnosti temeljnih operativnih snaga te se uključuju u provođenje mjera i aktivnosti sustava civilne zaštite sukladno odredbama *Zakona* i planu djelovanja civilne zaštite jedinice lokalne samouprave.

Na području Grada Zlatara djeluju udruge građana koje su sa svojim snagama i opremom kojom raspolažu od značaja za sustav civilne zaštite. Popis udruga naveden je u Planu djelovanja civilne zaštite Grada Zlatar.

Udruge samostalno provode osposobljavanje svojih članova i sudjeluju u osposobljavanju i vježbama s drugim operativnim snagama sustava civilne zaštite.

# OSTALI SUDIONICI SUSTAVA CIVILNE ZAŠTITE

U slučaju katastrofalnih posljedica, osim analizom navedenih odgovornih i upravljačkih te operativnih kapaciteta, u sanaciju posljedica prijetnje se uključuju redovne gotove snage – pravne osobe, koje postupaju prema vlastitim operativnim planovima, odnosno:

* Zavod za hitnu medicinu Krapinsko-zagorske županije,
* Zavod za javno zdravstvo Krapinsko-zagorske županije,
* Dom zdravlja Krapinsko-zagorske županije, Ambulanta Zlatar,
* Veterinarska stanica Zlatar Bistrica d.o.o., Ambulanta Zlatar,
* Hrvatske vode VGO Gornja Sava, VGI „Krapina Sutla“ Veliko Trgovišće,
* MUP, PU Krapinsko-zagorska, PP Zlatar Bistrica,
* Centar za socijalnu skrb Zlatar Bistrica,
* HEP Operator distribucijskog sustava d.o.o.,
* Komunalac Konjščina d.o.o.,
* Plin Konjščina d.o.o.,
* Županijska uprava za ceste Krapinsko-zagorske županije,
* Hrvatske šume – UŠP Zagreb, Šumarija Krapina,
* Poljoprivredna savjetodavna služba – Podružnica Krapina.

# ANALIZA FINANCIRANJA SUSTAVA CIVILNE ZAŠTITE U 2021. GODINI

Tijekom 2021. godine na operativne snage sustava civilne zaštite Grada Zlatara i njihovo djelovanje utrošena su sljedeća financija sredstva:

* Vatrogastvo: 576.161,41 kn,
* HGSS – Stanica Zlatar Bistrica: 4.000,00 kn,
* GDCK Zlatar: 108.803,04 kn,
* Udruge: 403.617,40 kn,
* Civilna zaštita: 38.500,00 kn.

# ZAKLJUČAK

Razmatrajući stanje sustava civilne zaštite na području Grada Zlatar uvažavajući navedeno stanje operativnih snaga, može se konstatirati:

1. Grad Zlatar ima usvojenu Procjenu rizika od velikih nesreća za Grad Zlatar. Procjena rizika predstavlja temelj izrade planskih dokumenta u području civilne zaštite.
2. Grad Zlatar ima ustrojen Stožer civilne zaštite. Stožer civilne zaštite pravodobno obavlja sve svoje zadaće, razmata problematiku te vrši pripreme za moguće ugroze na području Grada Zlatara.
3. Dobrovoljna vatrogasna društva odgovaraju na sve zadaće u protupožarnoj zaštiti, ali i ostalim ugrozama te su se kao gotova snaga uvijek spremne uključiti u zaštitu i spašavanje stanovništva i imovine. S ciljem podizanja operativne spremnosti vatrogasnih postrojbi potrebno je kontinuirano provoditi osposobljavanje i usavršavanje pripadnika istih te pristupiti nabavci nove opreme i sredstava kao i održavanju postojeće.
4. Crveni križ je respektabilan subjekt koji osigurava trajnu i dobru pripremljenost svojih članova za djelovanje u slučaju katastrofa. Da bi njihova aktivnost i spremnost bila na još većoj razini potrebno je sustavno nastaviti s ulaganjem u pripremu i opremanje ekipa za brzo reagiranje na katastrofe i otklanjanje posljedica katastrofe.
5. Hrvatska gorska služba spašavanja svojim aktivnostima spašavanja, kao i preventivnim i edukacijskim programima doprinosi sigurnosti ljudi i imovine. Takvi programi, ali i oprema zahtijevaju stalno ulaganje, kako bi se razina spremnosti povećala.
6. Povjerenici civilne zaštite i njihovi zamjenici upoznati su s obvezama koje trebaju poduzeti u slučaju provođenja mjera civilne zaštite.
7. Pravne osobe od interesa za civilnu zaštitu mogu se angažirati u situacijama koje su opasne po sigurnost stanovništva, materijalnih i kulturnih dobara i okoliša, a svojim materijalno-tehničkim sredstvima i smještajnim kapacitetima mogu adekvatno odgovoriti na potencijalno opasne situacije.
8. U Proračunu Grada Zlatara osiguravaju su financijska sredstva koja omogućavaju ravnomjerni razvoj sustava civilne zaštite.

Slijedom navedenog, može se zaključiti da trenutno ustrojeni sustav civilne zaštite na području Grada Zlatar omogućava izvršavanje zadaća u sustavu civilne zaštite.

GRADSKO VIJEĆE GRADA ZLATARA

KLASA: 240-01/22-01/01

URBROJ: 2140-07-01-22-35

U Zlataru 07.04.2022.

**PREDSJEDNICA**

Danijela Findak